প্রতারণা মামলায় গ্রেফতার হার্দিক পাণ্ডিয়ার প্রাক্তন সতীর্থ!

ওয়েব ডেস্ক : প্রতারণার অভিযোগে গ্রেফতার হলেন বরোদার প্রাক্তন মিডিয়াম পেসার ঋষি আরোথ। এক সময় তিনি খেলেছিলেন হার্দিক পাণ্ডিয়া এবং ক্রুণাল পাণ্ডিয়ার সঙ্গে। তার বিরুদ্ধে শেয়ার বাজারে (Share Market) বিনিয়োগের প্রলোভন দেখিয়ে ৩২ লক্ষ টাকা প্রতারণার (Fraud Case) অভিযোগ উঠেছে। এই মামলায় ঝষি ছাড়াও গ্রেফতার করা হয়েছে ইনামদার বিনায়ক রাজেন্দর ওরফে নিখিল নামে এক ব্যক্তিকে।

ঋষি হলেন বরোদার প্রাক্তন ক্রিকেটার তুষার আরোথের ছেলে। আর নিখিল হলেন হায়দরাবাদের বাসিন্দা। ওই দুই অভিযুক্তকেই গ্রেফতার করেছে পুলিশ (Police)। জানা গিয়েছে, বৃহস্পতিবার অভিযুক্তদের গ্রেফতার করা হয়েছিল। এর পর শুক্রবার তাদেরকে আদালতে তোলা হয়। অভিযুক্তদের বিচারবিভাগীয় হেফাজতে রাখার নির্দেশ দিয়েছে আদালত। সূত্রের খবর, ঋষি ও নিখিলকে হায়দরাবাদে নিয়ে যাওয়া হচ্ছে।

আরও খবর : খারাপ খবর ভারতীয় শিবিরে! মাথায় চোট পেলেন তারকা ক্রিকেটার!

অভিযোগ, ঋষি, নিখিল ও আরও বেশ কয়েকজন একটি ভুয়ো সংস্থা খুলেছিলেন। এর পর সমাজমাধ্যমে ভুয়ো বিজ্ঞাপন দিয়ে শেয়ার বাজারে বিনিয়োগের জন্য বিনিয়োগকারীদের প্রলোভন দেখাতেন। অভিযুক্তদের বিরুদ্ধে হোয়াটস অ্যাপে ভুয়ো লিংক ছড়ানোর অভিযোগও রয়েছে। সেই ফাঁদে পা দিয়েছিলেন হায়দরাবাদের এক ব্যক্তি। তিনি গত জানুয়ারি মাসে ঋষিদের ৩২ লক্ষ টাকা দিয়েছিলেন বলে খবর।

কিন্তু এর পরে তিনি আর কোনও টাকা ফেরত পাননি বলে অভিযোগ। প্রতারিত হওয়ার পরেই পুলিশের দ্বারস্থ হয়েছিলেন তিনি। এর পরেই তদন্তে নামে পুলিশ। তদন্তকারীরা জানতে পারেন, অভিযুক্তরা গুজরাটে রয়েছেন। তার পরেই সেখান থেকে অভিযুক্তদের গ্রেফতার করা হয়। পুলিশ সূত্রে খবর, অভিযুক্তরা ১২টি প্রতারণা করেছেন। পশ্চিমবঙ্গ সহ ৮টি রাজ্যে তারা এই চক্র চালাতেন।